钦定古今图书集成/明伦汇编/家范典/第082卷 > 礼记 > 《曲礼》
## 钦定古今图书集成/明伦汇编/家范典/第082卷 > 礼记 > 《曲礼》

外言不入于梱，内言不出于梱。

〈陈注〉《梱》，门限也。内外有限，故男不言内，女不言外。

又

《男女》非有行，媒不相知名，非受币，不交不亲。

〈陈注〉“行媒”谓媒氏之往来也。“名”，谓男女之名也。受币，然后亲交之礼分定。

故“日月”以告君，“斋戒以告鬼神，为酒食以召乡党僚
友”，以厚其别也。

〈陈注〉“日月”，娶妇之期也。《媒氏》书之以告于君。“厚其别”者，重慎男女之伦也。〈大全〉马氏曰：“礼者以为民坊也，非行媒不相知名，所以远嫌也。非受币不交不亲，所以致敬也。远嫌致敬，则安有《桑中》之奔、溱洧之乱乎？明而尊者莫如君，书日月以诏之；幽而严者莫如鬼神，致斋戒以告之；近而亲者莫如乡党僚友，为饮食以命之，所以备礼而厚其别也。”

“取妻不取同姓”，故买妾不知其姓则卜之。

〈陈注〉《郑氏》曰：“为其近禽兽。”

又

《馂馀》“不祭夫，不祭妻。”

〈陈注〉“尸馂鬼神之馀，臣馂君之馀，贱馂贵之馀，下馂上之馀”，皆馂也。此谓助祭执事，或为尸而所得馂之馀肉以归，则不可以祭其夫之尊，亦不以祭其妻，以食馀之物亵也。一说，此祭是每食必祭之祭，食人之馀，及妻进馔于夫，皆不祭而食。盖敬主人之馔，故祭而后食。食人之馀而祭则亵，施于卑者，则非尊者之道。